Karen Ellemann (V), 2011-03-22:
Lad mig da starte med at takke ordførerne for de mange farverige indlæg.
Jeg tror også, man kan konstatere, at der måske er tale om sådan en generel talemåde, i hvert fald fra oppositionens side, når man søger at udlægge det, som om Venstres ordfører skulle undsige miljøministeren i forhold til, hvad forslaget går ud på.
Jeg synes sådan set, at det blev præciseret meget godt, når man har diskussionen om, hvad der menes med energiafgrøder.
Men det vender jeg tilbage til.
For der er jo tale om et lovforslag, som, allerede inden det blev fremsat, af oppositionen er blevet kritiseret for at indeholde for lidt grønt, og så er det blevet kritiseret, i hvert fald fra dele af landbruget og andre, for at indeholde for meget grønt.
Det er nok sådan en klassisk balance, man altid diskuterer på det her område.
I hvert fald må jeg sige, at jeg som miljøminister i en ansvarlig regering er optaget af, at vi i vores initiativer rammer en fornuftig balance mellem på den ene side miljøet og på den anden side erhvervsinteresser.
Det lovforslag, som vi drøfter i dag, vil styrke den danske natur og det danske miljø på en række væsentlige punkter, uden at landbruget bliver straffet for at bruge sin jord på lovlig vis, samtidig med at landbruget også får nogle nye udviklingsmuligheder.
Bl.a. vil forslaget om ådale og ændret vandløbsvedligeholdelse give os mulighed for mere og renere natur, og så er det samtidig et vigtigt led i opfyldelsen af målsætningerne for bl.a. vandløb og søer i EU's vandrammedirektiv, som Danmark jo er forpligtet til at gennemføre.
I det omfang, dette medfører gener for landbrugets i øvrigt lovlige brug af deres jorder, vil landbruget blive kompenseret.
Så vil vi også opleve en seksdobling af beskyttelseszonen rundt om drikkevandsboringerne, og det vil give os en markant bedre beskyttelse af drikkevandet.
Mulighederne for efter de gældende regler at fastlægge et større beskyttelsesområde omkring den enkelte vandboring efter den konkrete vurdering er en mulighed, der naturligvis bevares.
Så vil vi få mulighed for et mere effektivt og målrettet tilsyn med bekæmpelsesmidler ude i miljøet efter forslaget for samkøring af data i forbindelse med kontrol og lignende efter kemikalieloven.
Og så er lovforslaget ikke kun godt nyt for miljøet, det giver også landbruget nye muligheder for at udnytte energiafgrøder og biomasse.
Med forslaget om at kunne opdyrke de sidste 10 m med energiafgrøder i de her 150 m brede søer og åbeskyttelseslinjer åbnes der op for nye udviklingsmuligheder for landbruget, og der må jeg så lige få præciseret, at jeg også synes, at Dansk Folkepartis ordfører og i øvrigt også Venstres ordfører forklarede, hvad der ligger i det, for det er jo ikke det her skræmmebillede, som Socialdemokraterne søger at fremstille, at vi nu kommer til at se energiafgrøder i enhver randzone.
Det er ikke det, der ligger her i forslaget.
Det her handler ikke om randzonerne, for hvad angår dem, jamen så lægger fødevareministerens forslag om randzoner jo sådan set op til stort set at friholde dem, men det her handler om de store arealer, hvor man så kan gå helt ned til vandløbet.
Med det her samlede lovforslag lægges der også op til, at planloven skal ændres, sådan at det fremover bliver obligatorisk for kommunerne at planlægge for lokalisering af de store husdyrbrug og også lokalisering af de fælles biogasanlæg, så på den måde vil udvidelsesmulighederne og investeringssikkerheden bedre blive sikret for de her brug, hvis de altså vælger at placere sig i de planlagte områder.
Og det noterer jeg mig også at der sådan set er bred enighed om er en rigtig god idé.
Og så er det selvfølgelig beklageligt, at jeg så vælger at samle tingene, og at man ikke kan få lov at gå ind som i en anden bolsjebutik og bare vælge det, man godt kan lide.
I det hele taget er »Grøn Vækst« for mig at se et godt eksempel på, at vi kan fremme både miljøet og landbruget, uden at nogen af delene sker på bekostning af den anden part.
Så forslaget er altså for mig at se udtryk for en balance mellem en styrkelse af miljøet og hensynet til landbrugets udviklingsmuligheder
Derfor vil jeg som altid opfordre til, at vi får en god og positiv viderebehandling af det her forslag i udvalget.